A Operación Saturn, una ofensiva masiva d'o Exercito Royo en o sector sud d'o frent, dirichita a la conquiesta de Rostov, cerclando asinas a o Grupo d'Exercitos A alemán que se retiraba dende o Caucaso, obligó a von Manstein a dividir as suyas tropas ta aduyar a o Grupo d'Exercitos A en a suya retirata enta Ucraína, evitando asinas que s'enronase tot o frent sud alemán. O ataque ruso tamién impedió que o XXXXVIII Cuerpo d'Exercito Panzer (con a 33ª División d'Infantería, a 3ª División de Campanya d'a Luftwaffe y a 11ª División Panzer), mandata por o cheneral Otto von Knobelsdorff, marchase enta o norte ta enlazar con o LVII Cuerpo d'Exercito Panzer como yera previsto. Por contra, o XXXXVIII Cuerpo d'Exercito Panzer organizó una linia esfensiva en o río Chir, refusando os succesivos ataques rusos, y o cheneral Hermann Balck emplegó a 11ª División Panzer ta contraatacar os salients rusos. Sindembargo, con as tropas rumanas, italianas y hongaras redotatas en o flanco alemán, o XXXXVIII Cuerpo d'Exercito Panzer fue obligato a retirar-se. Asinas, en estar o suyo flanco norte expuesto por a perduga d'as posicions en o río Don, o 4º Exercito Panzer fue obligato tamién de retirar-se, albandonando asinas a o 6º Exercito alemán de Friedrich Paulus a la suya suerte, cerclato por o Exercito Royo en Stalingrado.